Før 1801 hadde irske høyadelige rett til å sitte i det irske House of Lords. Etter at Det forente kongerike Storbritannia og Irland ble opprettet i 1801 sendte de i stedet 28 representanter som de valgte mellom seg til det britiske House of Lords. På grunn av denne ordningen ble irske adelstitler opprettet etter 1801 ofte opprettet der fremfor i Storbritannias høyadel, slik at det ikke automatisk ble en rett til å sitte i House of Lords i London. Unionstraktaten satte noen begrensninger på denne praksisen; tre titler måtte dø ut før en ny kunne opprettes, såfremt det var mer enn hundre aktive titler. Den siste som ble opprettet var for George Nathaniel Curzon, 1. marki Curzon av Kedleston i 1898.